钦定古今图书集成/明伦汇编/官常典/第485卷 > 尉迟运
## 钦定古今图书集成/明伦汇编/官常典/第485卷 > 尉迟运

按《周书本传》，“运，大司空吴国公纲之子也。少彊济，志
在立功。魏大统十六年，以父勋封安喜县侯，邑一千
户。孝闵帝践阼，授使持节、车骑大将军、仪同三司。俄
而帝废，朝议欲尊立世宗，乃令运奉迎于岐州。以预
定策勋，进爵周城县公，增邑五百户。保定元年，进骠
骑大将军、开府仪同三司。三年，从杨忠攻齐之并州”，
以功别封第二子端保城县侯，邑一千户。四年，出为
陇州刺史。地带汧、渭，民俗难治。运垂情抚纳，甚得时
誉。天和五年，入为小右武伯。六年，迁左武伯中大夫，
寻加军司马，武伯如故。运既职兼文武，甚见委任。齐
将斛律明月寇汾北，运从齐公宪御之，攻拔其伏龙
城。进爵广业郡公，增邑八百户。建德元年，授右侍伯，
转右司卫。时宣帝在东宫，亲狎谄佞，数有罪失。高祖
于朝臣内选忠谅鲠正者以匡弼之，于是以运为右
宫正。二年，帝幸云阳宫，又令运以本官兼司武，与长
孙览辅皇太子居守。俄而卫刺王直作乱，率其党袭
肃章门。览惧，走行在所。运时偶在门中，直兵奄至，不
暇命左右，乃手自阖门。直党与运争门，斫伤运手指，
仅而得闭。直既不得入，乃纵火烧门。运惧火尽，直党
得进，乃取宫中材木及床等以益火，更以膏油灌之，
火势转炽。久之，直不得进，乃退。运率留守兵因其退
以击之，直大败而走。是日微运，宫中已不守矣。高祖
嘉之，授大将军，赐以直田宅、妓乐、金帛、车马及什物
等，不可胜数。四年，出为同州、蒲津、潼关等六防诸军
事、同州刺史。高祖将伐齐，召运参议。东夏底定，颇有
力焉。五年，拜柱国，进爵卢国公，邑五千户。宣政元年，
转司武上大夫，总宿卫军事。高祖崩于云阳宫，秘未
发丧，运持侍卫兵还京。帝即位，授上柱国。运之为宫
正也，数进谏于帝，帝不能纳，反疏忌之。时运又与王
轨、宇文孝伯等皆为高祖所亲待，轨屡言帝失于高
祖，帝谓运预其事，愈更衔之。及轨被诛，运惧及于祸，
问计于宇文孝伯，语在《孝伯传》。寻而得出为秦州总
管、秦渭等六州诸军事、秦州刺史。然运至州，犹惧不
免。大象元年二月，遂以忧薨于州，时年四十一。赠大
后丞、秦渭、河鄯成洮文等七州诸军事、秦州刺史。谥
曰忠。子靖嗣。